Bekendtgørelse om beregning og betaling af bidrag til

Arbejdsmarkedets Erhvervssikring for arbejdsgivere i Grønland

I medfør af § 61, stk. 1, i lov om arbejdsskadesikring i Grønland, jf. lovbekendtgørelse nr. 75 af 16. januar 2017,

fastsættes:

*Sikringspligt*

**§ 1.** Sikringspligtige arbejdsgivere i Grønland og frivilligt sikrede, der ikke er omfattet af gruppeforsikringen

under Arbejdsmarkedets Erhvervssikring, skal betale bidrag til Arbejdsmarkedets Erhvervssygdomssikring til

dækning af udgifter ved erhvervssygdomme.

*Stk. 2.* Bidraget opkræves af Arbejdsmarkedets Erhvervssikring sammen med finansieringsbidrag, jf. § 61,

stk. 1, i lov om arbejdsskadesikring i Grønland.

*Fastsættelse af bidrag*

**§ 2.** Bestyrelsen for Arbejdsmarkedets Erhvervssikring fastsætter bidragssatserne for hvert kalenderår som

et årsbidrag pr. fuldtidsansat. Bidragssatserne fastsættes branchevis på grundlag af de forventede udgifter

for den pågældende branche, jf. lov om arbejdsskadesikring i Grønland § 63 og lov om arbejdsskadesikring

§ 58, stk. 2.

*Stk. 2.* Ved beregningen af de forventede udgifter, jf. lov om arbejdsskadesikring i Grønland § 63 og lov om

arbejdsskadesikring § 58, stk. 3 og 4, indgår de skadeudgifter og beregnede antal fuldtidsansatte, som

Arbejdsmarkedets Erhvervssygdomssikring har registreret i en forudgående 5-års periode.

Hertil lægges beløb, der opkræves til opbygning af puljer til udligning af overskud og underskud i

brancheundergrupperne, jf. lov om arbejdsskadesikring i Grønland § 63 og lov om arbejdsskadesikring § 58

b, stk. 2, samt forventede udgifter til administration mv. for det enkelte kalenderår.

**§ 3.** Arbejdsmarkedets Erhvervssikring kan beregne et særskilt tillæg, hvis en stigning i skadeudgifterne for

en enkelt branche (DB-kode) påvirker den samlede brancheundergruppe i et sådant omfang, at årsbidraget

for brancheundergruppen forøges med 50 pct. eller mere. Det er en betingelse, at der ud over en stigning i

skadeudgifterne, er sket et fald i antallet af beskæftigede inden for branchen med 50 pct. eller mere inden

for en periode på højst 10 år.

*Stk. 2.* Det særskilte tillæg kan dog højst udgøre den del af branchens gennemsnitlige udgifter, der

overstiger den gennemsnitlige udgift pr. fuldtidsbeskæftiget i brancheundergruppen.

*Stk. 3.* Det særskilte tillæg indregnes i bidragssatserne og betales af alle sikringspligtige arbejdsgivere og

frivilligt sikrede.

*Branchehenføring*

**§ 4.** Arbejdsmarkedets Erhvervssikring henfører alle arbejdsgivere og frivilligt sikrede til en

brancheundergruppe, jf. lov om arbejdsskadesikring for Grønland § 63 og lov om arbejdsskadesikring § 58 a,

på grundlag af arbejdsgivers aktuelle hovedbranchekode (DB-kode).

*Stk. 2.* Arbejdsgiverne registreres med den aktuelle hovedbranchekode, der fremgår af Det Centrale

Virksomhedsregister (CVR) eller hos Skattestyrelsen i Grønland. Ved modstridende oplysninger bruges

registreringen hos CVR. Arbejdsgivere under konkurs registreres med den hovedbranchekode, der blev

anvendt forud for konkursens indtræden.

*Stk. 3.* Ændres hovedbranchekoden med tilbagevirkende kraft reguleres bidraget i overensstemmelse

hermed i op til 2 år.

*Beregning af bidrag*

**§ 5.** Bidraget beregnes årligt af Arbejdsmarkedets Erhvervssikring på grundlag af virksomhedens beregnede

antal fuldtidsansatte i det forudgående kalenderår og den for arbejdsgiveren relevante bidragssats.

Virksomhedens beregnede antal fuldtidsansatte fastsættes efter stk. 2 og 3.

*Stk. 2.* Arbejdsmarkedets Erhvervssikring indhenter oplysninger om antallet af ansatte og de enkelte

ansattes årsindkomst i virksomheden fra Skattestyrelsen i Grønland. Den enkelte medarbejders årsindkomst

fra virksomheden deles med mindstetimelønnen for en ikke-faglært arbejdstager efter den på

beregningstidspunktet gældende overenskomst mellem SIK og Inatsisartut. Resultatet heraf udgør det

beregnede antal løntimer for medarbejderen i virksomheden i beregningsåret.

*Stk. 3.* Er det beregnede antal løntimer for medarbejderen, jf. stk. 2, 3. pkt., mindst 2.080 timer, anses

medarbejderen for at være fuldtidsansat. Er beregningsresultatet på under 2.080 beregnede løntimer pr.

medarbejder deles beregningsresultatet med 2.080 timer og afrundes til to decimaler. Medarbejderen indgår

med den hermed beregnede brøk i opgørelsen over antallet af virksomhedens fuldtidsansatte. Antallet af

virksomhedens ansatte efter 1. og 2. pkt. adderes og resultatet heraf udgør det beregnede antal

fuldtidsansatte, jf. stk. 1.

*Stk. 4.* Ved beregningen, jf. stk. 1, anvendes den branchekode, jf. § 4, som arbejdsgiver er registreret med

den første dag i det årstal, som ATP-bidraget vedrører.

*Opkrævning og betaling af bidrag*

**§ 6.** Arbejdsmarkedets Erhvervssikring sender bidragsopkrævningen for det forudgående kalenderår i april

måned. Bidraget forfalder til betaling 4 uger efter det er meddelt.

**§ 7.** Arbejdsmarkedets Erhvervssikring kan give henstand med betalingen, eftergive bidrag, renter og

ekspeditionsgebyr, hvis særlige forhold taler herfor.

*Klageadgang*

**§ 8.** Klager over afgørelser truffet af Arbejdsmarkedets Erhvervssikring kan inden for en frist af 4 uger fra

den dag, hvor afgørelsen er meddelt, indbringes for det i henhold til lov om Arbejdsmarkedets

Tillægspension § 28 nedsatte ankenævn. Ankenævnets adresse er: ATP-Ankenævnet, Holmens Kanal 20,

1060 København K.

*Ikrafttræden m.v.*

**§ 9.** Bekendtgørelsen træder i kraft den 1. april 2020.

*Stk. 2.* Bekendtgørelse nr. 1272 af 26. oktober 2007 om beregning og betaling af bidrag til

Arbejdsmarkedets Erhvervssygdomssikring for arbejdsgivere i Grønland ophæves.

*Stk. 3.* Arbejdsmarkedets Erhvervssikring sender bidragsopkrævningen for året 2019 senest den 1.

september 2020. Bidraget forfalder til betaling 4 uger efter det er meddelt.